ועדת החינוך, התרבות והספורט, כנסת 23, פרוטוקול מספר 69, 2020-09-15 11:30

רם שפע: צוהריים טובים לכולם ולכולן.

רם שפע: אני שמח מאוד לכנס את הדיון הזה ולהקים את ועדת המשנה הראשונה של ועדת החינוך בכנסת הזאת.

רם שפע: היום התכנסנו להקים את ועדת המשנה לחינוך דתי, זהות והתחדשות יהודית בראשות תהלה פרידמן חברתי.

רם שפע: אני מאוד מאוד גאה על הבחירה המשותפת שלנו ושל כל מי שמצטרף להיות חבר בוועדה, שהיא ועדת המשנה הראשונה שאנחנו מקימים.

רם שפע: הרוח הזו שורה עלינו פה לעתים בדיונים.

רם שפע: נכון לייחד ועדת משנה שתדע לנקז אליה את הנושאים האלה.

רם שפע: לשמחתי היום כולנו, כל הציבור, לא רק כל מי שבזום, למד להכיר את העומק של תהלה ואת ההקשרים האלה.

רם שפע: אתמול שירה שעובדת איתי אמרה לי: תקשיב, זה מדהים, הפוסט שאנחנו העלינו על תהלה כבר לפני כמה שבועות, כל הזמן אני ממשיכה לקבל עליו נוטיפיקיישנז.

רם שפע: אני חושב שהעומק של הדבר הזה הוא שהתהודה של הדברים שנאמרו – אגב, לא כולם רק בהקשר הזה, חלקם בהקשרים רחבים יותר – של העם שלנו ולאן הוא הולך, כנראה מהדהדים אצל אנשים ופורטים על הנימים הכי רגישות של אנשים.

רם שפע: כבוד בשבילנו שזו ועדת המשנה שאנחנו מקימים.

רם שפע: יש לי המון להגיד על הזוויות האישיות שלי בהקשר הזה.

רם שפע: למי שלא יודע, אני מגבעת חיים איחוד ובגבעת חיים איחוד יש כמה אנשים שהסיפור של התחדשות יהודית חשוב להם מאוד, גם בארי צימרמן זיכרונו לברכה, שהיה מבחינתי אושיה משמעותית לגדול עליה, והיום מוטי זעירא, שמוביל אצלנו המון המון המון למידה.

רם שפע: בכל שנה ביום כיפור, מעבר לכך שאני צם ביום כיפור כבר המון שנים, יש יום שלם של למידה בקיבוץ.

רם שפע: לפני חמש–שש שנים זה היה נורא מוזר עבורנו והיום זה מובן מאליו, וקבלות שבת שגם הן הפכו להיות מובנות מאליהן, וזה בזעיר אנפין.

רם שפע: בהקשר הזה אני רוצה לציין שהשבוע נפטר בנימין יוגב, קיבוצניק, אחת מן האושיות היותר משמעותיות.

עוזי דיין: תגיד את הכינוי שלו, בוג'ה, כי אני חושב שאף אחד לא הכיר אותו בשמו.

רם שפע: קודם כול, אני חושב שבטח מי שנמצא איתנו בזום יודע ומכיר.

רם שפע: הוא נפטר בגיל 82 בבית העמק.

רם שפע: באמת הייתה לו מעורבות אדירה של עשרות שנים בהקשרים של ההתחדשות היהודית, בעיקר של חגי ישראל.

רם שפע: אני בטוח שמי שאני מדבר אליו פה יודע לא פחות, ואף יותר ממני.

רם שפע: האזכור שלו פה בוועדת החינוך של הכנסת בהקשר של ועדת המשנה הזאת חשוב ומשמעותי.

רם שפע: מעבר להיותי קיבוצניק, זה פשוט אדם שתרם רבות.

רם שפע: עד כאן.

רם שפע: אגיד רק פורמלית, שהחברים בוועדת המשנה, שכולם חברים בוועדת החינוך, ומי שרוצה עוד יכול להצטרף הם: מרב מיכאלי, עוזי דיין, יוסי טייב ואריאל קלנר, רק למען הרשמיות.

רם שפע: בבקשה.

תהלה פרידמן: תודה רבה.

תהלה פרידמן: אני כמעט אף פעם לא מדברת מדף אבל הפעם גם אני מתרגשת וגם חשוב לי להיות מדויקת, אז תסלחו לי שאני מקריאה.

תהלה פרידמן: אדוני היושב-ראש, חברי רם שפע, אני שמחה ומודה על הנכונות להקים ועדת משנה לחינוך דתי, זהות והתחדשות יהודית.

תהלה פרידמן: אני יודעת שאלה נושאים שקרובים ללבך.

תהלה פרידמן: העובדה שתוקם ועדת משנה לא אומרת שהנושאים האלה לא יעלו גם בוועדה הכללית, ועדיין אני רואה צורך בוועדה ספציפית, ותיכף אנסה להסביר מדוע.

תהלה פרידמן: תודה לחבריי, לחבר הכנסת טייב, לחבר הכנסת דיין, לחברת הכנסת מיכאלי ולחבר הכנסת קלנר שניאותו להצטרף, ואני מקווה שיהיו גם נוספים.

תהלה פרידמן: מערכת החינוך הישראלית מכילה בתוכה בעצם ארבע מערכות חינוך עצמאיות: ממלכתי, ממלכתי-דתי, חרדי וערבי.

תהלה פרידמן: כולן אגב ציבוריות.

תהלה פרידמן: תנסו לספר את זה לאדם מארצות הברית, שיש לנו Public, Public religious, Public ultra-religious והוא יחשוב שאנחנו Public משוגעים, ואולי הוא צודק, ואולי לא.

תהלה פרידמן: כי לצד החתירה והמאמץ שאני מאמינה שאנחנו חייבים להשקיע ביצירת חברה ישראלית משותפת, אני גם מאמינה בהכרח לאפשר לכל אחד ואחת מאיתנו להעביר לילדינו את השפה והמסורת והאנחנו הספציפי שאליו אנחנו מחוברים.

תהלה פרידמן: איך עושים את זה?

תהלה פרידמן: איך עושים לחוד וביחד, ביחד ולחוד?

תהלה פרידמן: זו חידת חיינו הציבוריים.

תהלה פרידמן: בין אם אנחנו בעד ובין אם אנחנו נגד, זו המציאות הישראלית.

תהלה פרידמן: אנחנו בוועדה נוטים להקדיש את מרב זמננו, ובצדק, לנושאי רוחב: חינוך מיוחד, פריפריה, חינוך מדעי, תשלומי הורים.

תהלה פרידמן: בצדק אנחנו לא מבחינים בנושאים האלה בין הזרמים השונים, אבל כולנו יודעים שלזרמים השונים יש גם אתגרים ספציפיים, ייחודיים להם, אתגרים שרובם ככולם מצויים באזור ו"ו החיבור של "יהודית ודמוקרטית", או בצירוף של "הציוני-דתי" באזור המקף.

תהלה פרידמן: אני מאמינה שפיקוח פרלמנטרי – וזה בעצם מה שעושה ועדת כנסת – יש בכוחו להוביל ולחולל שינויים רבים ונצרכים ביחס לאתגרים הללו.

תהלה פרידמן: הנה קצת דוגמאות לנושאים שבהם אני מבקשת לעסוק.

תהלה פרידמן: החינוך המלכתי-דתי, החמ"ד, מכיל 15% מתלמידי ישראל.

תהלה פרידמן: יש בתוכו מגוון אידיאולוגי ודתי רחב.

תהלה פרידמן: שאלות של סינונים, אינטגרציה, הסללה, מקיפים מול ישיבות ואולפנות, תשלומי הורים יוצאי דופן בגובהם, תקציבים קואליציוניים שצריכים להיכנס לבסיס התקציב – כל אלה סוגיות שהמערכת הזאת מתמודדת עימן ויש בכוחה של הסדרה טובה ושקופה יותר לקדמן.

תהלה פרידמן: בחינוך החרדי אני מבקשת לבדוק את הדרכים האפקטיביות ביותר לתת מענה להורים הרוצים חינוך ממלכתי-חרדי, כלומר הורים שמחפשים דרכים לתת לילדיהם לימודי חול ברמה מספקת, מבלי לפגוע בזהות ובהשתייכות הקהילתית שלהם.

תהלה פרידמן: בשנים האחרונות יש עלייה משמעותית בביקושים האלה ורשויות מקומיות ולפעמים גם משרד החינוך אינם נענים ולפעמים אפילו גם פוסלים.

תהלה פרידמן: ולבסוף, לימודי יהדות בחינוך הממלכתי.

תהלה פרידמן: 20 שנים אחרי דוח שנהר יש שינויים גדולים וחיוביים, לטעמי, למה שמתחולל בתחום, ארגונים ותוכניות רבות שעניינם להכשיר מורים או ללמד יהדות באופן התואם את אופי בתי הספר הממלכתיים ואת הבתים שמהם מגיעים התלמידים.

תהלה פרידמן: וגם זרם החינוך המשלב, שהוא תופעה ששייכת במידה מסוימת לאותו שדה ובמידה מסוימת הוא שובר את החלוקות האלה.

תהלה פרידמן: אופן התקצוב והפעילות של הארגונים האלה ושל בתי הספר האלה הוא נושא שבו אבקש לעסוק.

תהלה פרידמן: אנחנו עומדים כרגע בערב ראש השנה.

תהלה פרידמן: השורש ש-נ-ה בעברית, יש לו כפל משמעות: "שנה", שנה וחזר, משהו שחוזר על עצמו; אבל "שינה" הוא מאותו שורש, והמשמעות שלו בדיוק הפוכה, לא חוזר על עצמו, הולך לכיוון אחר.

תהלה פרידמן: נעמי שמר עשתה מדרש מן הכפל הזה ובשיר "תפילה" היא מתפללת: "יפה ושונה תהא השנה אשר מתחילה לה היום".

תהלה פרידמן: אנחנו בזמן של התחדשות, אנחנו בזמן של תיקון, אנחנו בזמן של אמונה שאפשר לתקן.

תהלה פרידמן: אני מצרפת גם את תפילתי, המסורתית יותר: "שתכלה שנה וקללותיה ותחל שנה וברכותיה", ומאחלת לנו שדרך הוועדה הזאת נצליח להביא לשינויים, בשני מובנים: גם לדברים שצריכים לחזור ולהישנות וגם לדברים שצריכים להשתנות, לטובת כולנו.

רם שפע: תודה רבה.

רם שפע: הטבת לתאר גם את המקום האישי שלך וגם לאן אנחנו אמורים ללכת בוועדה.

רם שפע: מי מחברי הכנסת רוצה להתייחס, לברך?

רם שפע: בשמחה, חבר הכנסת עוזי דיין, בבקשה.

עוזי דיין: קודם כול, אכן ברכותיי.

עוזי דיין: זה הדבר הנכון, במקום הנכון וגם בזמן הנכון.

עוזי דיין: השנה הזאת הייתה אתגרית אבל נדמה לי שאנחנו מחפשים עוד דברים לריב עליהם, אז נקווה שלא כך יהיה.

עוזי דיין: אני בא למקום הזה ולנושא הזה מכיוון שאנחנו צריכים להיות מדינה יהודית דמוקרטית, אבל בתפיסה שלי יותר יהודית ויותר דמוקרטית.

עוזי דיין: ברגע שמסבירים שיש פה תנגודת ושני הדברים לא דרים בכפיפה אחת אז זה מרגיז אותי, ואז אני שואל בקהל, ובדרך כלל בעיקר את הצעירים: מי מכיר מה זה תנורו של עכנאי?

עוזי דיין: בערך 3% מכירים ברוב המקומות בארץ, דבר שלדעתי צריך ללמוד אותו בכל כיתה במדינה יהודית דמוקרטית, עד כדי כך.

עוזי דיין: לכן אני מבין מפה שצריך ללמוד יותר תנ"ך.

עוזי דיין: עברנו מ"והגית בה יומם ולילה" לשתי שעות שבועיות, פחות או יותר.

עוזי דיין: אני מתרכז בכך אבל מי שמחפש פה איזון – אין פה איזון.

עוזי דיין: אני מדבר על זה שיוכלו ללמוד 5 יחידות בתנ"ך לא רק בבתי ספר מסוימים, שיינתן קרדיט אקדמי על לימוד תנ"ך לא רק בבר אילן.

עוזי דיין: בקיצור, צריך בבסיס ללמוד יותר יהדות.

עוזי דיין: אני בא מן העמק, שבו נאמרה האמירה המפורסמת של אחד האדמו"רים של השומר הצעיר, חזן: "רצינו דור של אפיקורסים אבל יצאתם דור של עם הארץ".

עוזי דיין: אני יודע לספר, למרות שאני חס ושלום לא הייתי בשומר הצעיר - - -

רם שפע: מותר לך להודות שיש לך זיקה לשומר הצעיר, אף אחד לא יכעס, ואנחנו לא משודרים.

תהלה פרידמן: זה בית הכנסת שאתה לא נכנס אליו.

עוזי דיין: אני יודע, חברים שלי, שאף אחד שם לא התרגז ולא צחק כי הם לא ידעו מה זה אפיקורסים והם לא ידעו מה זה עם הארץ, אז שהזקן ידבר.

עוזי דיין: זה בדיוק מה שאנחנו צריכים לראות: איך מביאים למקום הזה, אפילו בקבוצה הקטנה, בשלישייה הזאת שיושבת כאן, שלכל אחד תהיה היהדות שלו, בעיקר כשהגורם המחבר צריך להיות כציוויליזציה, כתרבות-על של העם היהודי.

עוזי דיין: אני מציע גם שיתוף פעולה כיושב-ראש שדולת התנ"ך.

עוזי דיין: ראיתי את יותם פה בחוץ.

עוזי דיין: הערב בשעה 8 יש לנו ערב עם עיריית ירושלים.

עוזי דיין: הנושא הראשון הוא "שאלו שלום ירושלים", למי שירצה.

יוסף טייב: קודם כול אני רוצה לברך את תהלה על הקמת ועדת המשנה להתחדשות יהודית.

יוסף טייב: אני חושב שיש פה אמירה.

יוסף טייב: אני בעצמי בנאום הבכורה שלי הדגשתי את הנושא הזה, של הביחד, לצאת ממגירות של זהות.

יוסף טייב: גדלתי בחברה שבה בבית הספר ישבו לידי שומרי שבת ושאינם שומרי שבת, בן של ראש ישיבה מצד ימין ובן של ראש חברה בין-לאומית גדולה מצד שמאל ואני באמצע, וחיינו ביחד, ועד היום אנחנו מתארחים האחד אצל השני וחברים ולמדנו יחד.

יוסף טייב: מרכז החיבור שלנו היה התנ"ך, היסטוריה של העם היהודי.

יוסף טייב: השבוע זכיתי להגיע לעיר האבות חברון.

יוסף טייב: כשאתה מגיע לציון האבות פתאום אתה נזכר מאיפה התחיל העם היהודי, עם אברהם, יצחק ויעקב והבטחה של הקדוש ברוך הוא על ירושה של ארץ ישראל.

יוסף טייב: כל הדבר הזה בסופו של דבר הוא המאחד.

יוסף טייב: חובתנו למצוא את המאחד, יותר מאשר המפריד, ויש הרבה מאחד.

יוסף טייב: לכן אני באמת קורא, אולי על ידי ועדת משנה נצליח למצוא את המאחד וגם לחנך את הדור הבא, שנמצא בבתי ספר שונים, בציבורים שונים וכולי.

יוסף טייב: אל לנו לשכוח שאנחנו עם אחד ומדינה אחת ויחידה קטנטונת בעולם.

יוסף טייב: אנחנו אמורים מכאן לצאת ולהיות אור לגויים.

יוסף טייב: באמת זו הזדמנות טובה לברך את תהלה ואת כלל ישראל, מכל הציבורים, שתהיה שנה טובה ומבורכת, שתכלה שנה וקללותיה, תחל שנה וברכותיה.

יוסף טייב: הברכה הכי טובה היא האחדות.

יוסף טייב: כוחנו באחדותנו ועל ידי כך אולי נצליח לראות בשנת תשפ"א "מאשפת ירים אביון" וכך כולנו ביחד נגיע למקום טוב יותר.

רם שפע: תודה רבה חבר הכנסת טייב.

רם שפע: בבקשה חבר הכנסת יוראי להב הרצנו – אמנם לא חבר בוועדת המשנה אבל נוכח, חשוב ומשמעותי בוועדת החינוך כל הזמן וגם אחד המתמידים בוועדה.

קריאה: עדיין לא מאוחר להצטרף.

יוראי להב-הרצנו: אני נוכח גם כשאני לא חבר ואני גם אוהב אתכם, אדוני היושב-ראש, ואותך במיוחד.

יוראי להב-הרצנו: היהדות פנים רבות לה.

יוראי להב-הרצנו: אני חושב שזה אחד המאפיינים הכי בולטים והיפים ביהדות שלנו, שיש הרבה דעות, הרבה זרמים, הרבה גיוון.

יוראי להב-הרצנו: אני רוצה להצטרף לדבריו של הרב טייב.

יוראי להב-הרצנו: אתה רב?

יוסף טייב: אני משתדל לא לריב עם אף אחד...

יוראי להב-הרצנו: אני מצטרף לדברים של חבר הכנסת טייב, שאנחנו צריכים לתור אחר המכנה המשותף, אחר מה שמשותף לנו ולא מה שמפריד בינינו.

יוראי להב-הרצנו: יחד עם זה, אני חושב שצריך לצאת לדיון הזה מתוך נקודת מוצא שיש דבר כזה שנקרא יהדות חילונית, שהיא זרם מלא, שלם ונוכח בחברה ישראלית, שיש לאנשיו ערכים, לא יותר ולא פחות חשובים מן הערכים של היהדות האורתודוקסית, הרפורמית והקונסרבטיבית ויש מקום גם ליהדות החילונית, בוודאי בבתי הספר הממלכתיים.

יוראי להב-הרצנו: דיברת על לימודי דת.

יוראי להב-הרצנו: אני לא משוכנע שצריך – אמרת שאנחנו הולכים לדון על הצורך בלימודי דת.

תהלה פרידמן: בעיניי לימודי יהדות הם לא לימודי דת.

עוזי דיין: הוא מתכוון ללימודי חול כדין וכדת.

יוראי להב-הרצנו: אני חושב שצריך לגשת ללימודי המורשת שלנו, ולא צריך להתנצל על זה, ללימודי התנ"ך מתוך מקום היסטוריוגרפי והיסטוריוסופי, מתוך המקום שאלו נכסי תרבות ומורשת של העם היהודי ואין לאף אחד מונופול על הנכסים האלה, התרבותיים והמורשתיים שלנו.

יוראי להב-הרצנו: בבתי הספר הממלכתיים צריך לגשת אליהם מתוך המקום הזה, שמדובר בנכסים תרבותיים, ולא צווים דתיים שצריך לנהל את אורחות החיים לפיהם, ובוודאי צריך להעמיק.

יוראי להב-הרצנו: אני כתלמיד בבית ספר ממלכתי לא למדתי מה הוא דף תלמוד ומה היא הגמרא, עד שהגעתי לתואר ראשון במשפטים באוניברסיטת תל אביב ושם נחשפתי לעולם עשיר ומלא.

יוראי להב-הרצנו: יחד עם זאת, אי אפשר גם להתעלם מן העובדה שיש הדתה במערכת החינוך הממלכתית, של עמותות אורתודוקסיות, חלקן קיצוניות מאוד, שנכנסות לבתי הספר ומעבירות השקפות עולם שלא תואמות את אורחות החיים של התלמידים בזרם הממלכתי.

יוראי להב-הרצנו: מטרידה אותי בהקשר הזה ספציפית העובדה שזה קורה רק בחינוך הממלכתי, ואני שואל למה.

יוראי להב-הרצנו: למה רק בחינוך הממלכתי התלמידים צריכים להיחשף למגוון רב של זרמים ביהדות, ספציפית ברוב מכריע של המקרים רק ליהדות האורתודוקסית המאוד מאוד אולטרה, הקיצונית, ולמה אין צורך לחשוף את הפלורליזם היהודי במערכת החינוך הממלכתית-דתית או הממלכתית-חרדית?

יוראי להב-הרצנו: למה רק כשמדובר בחילונים או במסורתיים במערכת החינוך הממלכתית יש איזו פנייה מאוד מאוד שליחותית לחשוף את אותם תלמידים, כאילו יש להם חסך ביהדות, כאילו היהדות שלהם לא מספיק טובה, לא מספיק מלאה, כאילו הם "עגלה ריקה"?

יוראי להב-הרצנו: בדיונים של ועדת המשנה שתהלה עומדת בראשה, ואני מברך על כך שהיא קמה, אני חושב שזה נושא לדון בו.

יוראי להב-הרצנו: זה בעיניי עיוות קיים שחייבים לפתור אותו.

יוראי להב-הרצנו: לא ייתכן שייכנסו עמותות דתיות אל תוך מערכת החינוך הממלכתית, עם מיסיון ברור מאוד של רצון, מבחינתם רצון שמגיע ממקום של שליחות.

יוראי להב-הרצנו: אבל אנחנו לא חסרים, אנחנו לא "עגלה ריקה", ערכינו הם ערכים יהודיים מלאים ושווים וטובים, בדיוק כמו ערכים יהודיים בכל מקום אחר, בכל מערכת חינוך אחרת.

יוראי להב-הרצנו: לכן כשאני אצטרף לדיונים, וגם אזום דיונים, אני מקווה, בוועדת המשנה בראשותך, אשמח להתמקד בדיון הזה, בצורך העז לחשוף את היהדות, את הפלורליזם היהודי, לא רק במערכת החינוך הממלכתית אלא בכל זרמי היהדות, בכל מערכת החינוך בישראל.

יוראי להב-הרצנו: תודה רבה.

רם שפע: תודה רבה יוראי.

רם שפע: יש לי המון להגיד על מה שאמרת.

רם שפע: אגיד רק בחצי משפט, ואני רוצה שתהלה תסכם.

עוזי דיין: משעמם לא יהיה.

יוראי להב-הרצנו: אתה מסכים איתי או לא?

רם שפע: אני מסכים איתך בחלק משמעותי מן הדברים, בהחלט.

רם שפע: בסוף הבעיה העיקרית היא שבהקשר הזה החילוניים מאוד מפחדים להרגיש שהחילוניות היא זרם ביהדות והיא לא אנטי יהדות.

רם שפע: כשאנחנו נרגיש את זה אנחנו נרשה לעצמנו, להרבה מאוד זרמים בתוך החברה שלנו, ללמד אותנו יהדות, ואפילו להגיד את המילה "דת", זה לא מפחיד אותי.

רם שפע: אבל זה צריך לבוא ביחד עם זה שהרבה מאוד זרמים אחרים שאינם חילוניים בחברה הישראלית ירגישו נוח שאני כחילוני אחשוף גם לביקורת.

רם שפע: הרבה מאוד פלורליזם יהודי – קטונתי אבל בעיניי לפחות – ברגע שכולנו מן הקצוות נעז להבין שיש המון דרכים ללמוד יהדות ומה היא מסורת ומה היא היסטוריה, לא רק ללמוד על התנ"ך כי זה מה שקרה אלא גם איך זה מתכתב עם המסורת שלי היום ולמה בסדר שאני אצום למרות שאני קיבוצניק חילוני ולמה זה מדבר אליי, ברגע ששנינו נפסיק לפחד יהיה הרבה יותר קל, גם תהיה פחות הדתה וגם יהיו הרבה יותר חילונים שירגישו נוח שהם יהודים.

רם שפע: תהלה פרידמן, בבקשה תסכמי.

תהלה פרידמן: יש לנו הרבה אורחים בזום שלצערנו, רצינו אבל לא נספיק לשמוע אותם, כי אנחנו חייבים בגלל אילוצים לסיים את הישיבה.

תהלה פרידמן: אני רוצה להגיד תודה רבה.

תהלה פרידמן: אני רואה אתכם.

תהלה פרידמן: רבים מכם אנשים שהם שותפים לדרך כבר שנים ארוכות מאוד.

תהלה פרידמן: אני בטוחה שתהיו שותפים לעשייה בוועדה.

תהלה פרידמן: אני רוצה להגיד תודה רבה על שהקדשתם את הזמן להצטרף אלינו, להתנצל שאנחנו לא פותחים את הדיון ולהבטיח שבדיוני הוועדה יהיה לכם יותר זכות דיבור.

רם שפע: אני מצטרף ואומר, אין דבר כזה בוועדה ולא יהיה דבר כזה.

רם שפע: רק מכיוון שעשינו דיון קצר להקמת הוועדה אז אפילו מוערך יותר שאתם פה.

רם שפע: אנחנו צופים בכם, באמת כל אחד שותף בתחום שלו לעשייה, בין אם במשרדי הממשלה ובין אם בארגונים וביוזמות.

רם שפע: באמת הוקרה גדולה מאיתנו על השותפות שלכם.

רם שפע: אני בטוח שתיקחו חלק משמעותי בדיוני הוועדה שיתקיימו בקרוב.

רם שפע: למרות שאנחנו בשנה מורכבת, שתהיה לכם שנה טובה.

רם שפע: אני רואה שיובל אוליבסטון הוסיף אימוג'י של כפיים בתמונה שלו, יישר כוח, תודה.

רם שפע: אנחנו סוגרים את הדיון הקצר הזה ובעיקר מאחלים לתהלה פרידמן ולכולם בהצלחה מכול הלב.

תהלה פרידמן: תודה רבה.

תהלה פרידמן: שנה טובה.